Presidenti Obama përcjell urime për Fitër Bajramin
Përmes një deklarate të Shtëpisë së Bardhë, presidenti vlerëson kontributin e amerikanëve myslimanë dhe bën thirrje për solidaritet përballë urrejtjes dhe ksenofobisë
Presidenti Barak Obama ka përcjellë urimet e tij për besimtarët myslimanë me rastin e Fitër Bajramit. “ shprehet presidenti në një deklaratë të Shtëpisë së Bardhë Presidenti vlerëson përmes deklaratës edhe kontributin e amerikanëve myslimanë për vendin: “Amerikanët myslimanë janë po aq të larmishëm sa vetë kombi ynë – afrikano-amerikanë, latino-amerikanë, aziatiko-amerikanë dhe arabo-amerikanë. Në festën e Fitër Bajramit kujtojmë historinë tonë si komb i krijuar nga njerëz të të gjitha traditave; kujtojmë historinë tonë të lirive të besimit dhe të drejtave civile si dhe historinë tonë të novacioneve dhe forcës. Këto veti të trashëguara nuk do t’i kishim përftuar pa kontributin e amerikanëve myslimanë që e bëjnë vendin tonë edhe më të fortë”. Në deklaratë, presidenti kujton edhe dhunën terroriste, që ai thotë se ka prekur edhe vetë komunitetin mysliman: “Gjatë muajit të fundit, vendi dhe bota kanë duruar sfidat dhe dhunën e çmendur që na ka prekur zemrat dhe na ka lënduar shpirtin. I kemi në lutjet tona ata qindra jetë të pafajshme, shumë prej të cilave jetë myslimanësh, që u morën gjatë muajit të Ramazanit në vende si Orlando, Stambolli, Daka, Bagdati dhe Medina”. Presidenti flet më tej për sulme të kryera kundër amerikanëve myslimanë në Shtetet e Bashkuara. Ai bën thirrje për përqafimin e vlerave më të mira amerikane përballë urrejtjes. “Në këtë Ramazan, zotohemi të mbrojmë amerikanët myslimanë kundër paragjykimeve dhe ksenofobisë, ndërkohë që festojmë kontributin e tyre në mbarë vendin, përfshirë të njërit prej amerikanëve më të dashur, Kampionit të Popullit, Muhammad Ali, të cilit i dhamë lamtumirën këtë Ramazan. Unë dhe Michelle do të organizojmë këtë muaj festime në Shtëpinë e Bardhë për Fitër Bajramin dhe mirëpresim amerikanë nga i gjithë vendi në këtë festime. Urime nga familja jonë për familjet tuaja! Gëzuar Bajramin!”